b'\n_START_ARTICLE_\nTumes pagasts\n_START_SECTION_\nDaba\n_START_PARAGRAPH_\n\xc4\xa2eogr\xc4\x81fiski pagast\xc4\x81 ir Zieme\xc4\xbckurzemes augstienes un Austrumkurzemes augstie\xc5\x86u sadures vieta. Starp \xc5\xa1\xc4\xabm augstien\xc4\x93m atrodas Slocenes senleja. Pagasta teritorij\xc4\x81 ir atrodams dolom\xc4\xabts, grants, m\xc4\x81ls, sald\xc5\xabdens ka\xc4\xbc\xc4\xb7i, k\xc4\x81 ar\xc4\xab k\xc5\xabdra.\n_START_SECTION_\nUpes\n_START_PARAGRAPH_\nSudma\xc4\xbcup\xc4\xabte, Va\xc5\xa1leja.\n_START_SECTION_\nEzeri\n_START_PARAGRAPH_\nPagasta liel\xc4\x81kais ezers ir Seklis, kur\xc5\xa1 aiz\xc5\x86em 34 ha lielu plat\xc4\xabbu. Citi lielie pagasta ezeri ir Jumpravas un Siv\xc4\x93nu ezers.\n_START_SECTION_\nV\xc4\x93sture\n_START_PARAGRAPH_\nV\xc4\x93sturiski m\xc5\xabsdienu Tumes pagasta teritorij\xc4\x81 atrad\xc4\x81s Jaunmoku mui\xc5\xbea (Gut Neu-Mocken), Tumes mui\xc5\xbea (Gut Tummen, Tume), Vecmoku mui\xc5\xbea (Gut Alt-Mocken, Vecmokas), Vilk\xc4\x81jas mui\xc5\xbea (Gut Wilkajen, Vilk\xc4\x81ja)._NEWLINE_Tumes pagasts izveidots 1884. gad\xc4\x81, atdalot to no Ozolmui\xc5\xbeas kro\xc5\x86a pagasta un pievienojot Abavas un Vilk\xc4\x81jas mui\xc5\xbeu novadus. 1893. gad\xc4\x81 Tumes-Abavas pagastam pievienoja Jauns\xc4\x81tu un Jaunmokas pagastu, k\xc4\x81 ar\xc4\xab S\xc4\x81tu un Tukuma m\xc4\x81c\xc4\xabt\xc4\x81ja mu\xc5\xbeas un Bugu\xc4\xbcu mui\xc5\xbeu. 20. gs. s\xc4\x81kum\xc4\x81 Abavas pagastu atdal\xc4\xabja no Tumes pagasta. 1935. gad\xc4\x81 Tumes pagasta plat\xc4\xabba bija 76 km\xc2\xb2. 1945. gad\xc4\x81 pagast\xc4\x81 izveidoja Tumes un Rotka\xc4\xbcu ciema padomes. 1954. gad\xc4\x81 Tumes ciemam pievienoja Rotka\xc4\xbcu ciemu, 1960. gad\xc4\x81 pievienoja Lazdu ciema kolhoza "Zelmenis" teritoriju, bet kolhoza "Pumpurs" teritoriju atdal\xc4\xabja un iek\xc4\xbc\xc4\x81va Abavas ciem\xc4\x81. 1961. gad\xc4\x81 Tumes ciemam pievienoja Irlavas ciema kolhoza "Dzimtene" teritoriju. 1990. gad\xc4\x81 ciemu p\xc4\x81rd\xc4\x93v\xc4\x93ja par pagastu. 2009. gad\xc4\x81 pagasts k\xc4\x81 administrat\xc4\xabva teritorija iek\xc4\xbcauts Tukuma novad\xc4\x81.\n_START_SECTION_\nIedz\xc4\xabvot\xc4\x81ji\n_START_PARAGRAPH_\nP\xc4\x93c 2000. gada datiem pagast\xc4\x81 dz\xc4\xabvoja 1874 cilv\xc4\x93ki. No tiem 48,5% bija v\xc4\xabrie\xc5\xa1i, bet 51,4% sievie\xc5\xa1u. Vair\xc4\x81k k\xc4\x81 90% no pagasta \xc4\xbcaud\xc4\xabm ir latvie\xc5\xa1i. Pagasta teritorij\xc4\x81 atrodas 6 kaps\xc4\x93tas: Zibens, \xc4\xb6\xc4\xab\xc4\xbcu, \xc4\x8comu, Luiku, Viksu, Gail\xc4\xab\xc5\xa1u kapi.\n_START_SECTION_\nApdz\xc4\xabvot\xc4\x81s vietas\n_START_PARAGRAPH_\nTumes pagasta liel\xc4\x81k\xc4\x81s apdz\xc4\xabvot\xc4\x81s vietas ir Tume, Ezerkau\xc4\xb7i, Gai\xc4\xbci, Kr\xc4\xabvi un citas.\n_START_SECTION_\nTransports\n_START_PARAGRAPH_\nPagastu \xc5\xa1\xc4\xb7\xc4\x93rso dzelzce\xc4\xbca l\xc4\xabnija R\xc4\xabga \xe2\x80\x94 Ventspils. Caur pagastu iet autoce\xc4\xbci A10 \xe2\x80\x94 R\xc4\xabga - Ventspils, P121 \xe2\x80\x94 Tukums \xe2\x80\x94 Kuld\xc4\xabga, P104 \xe2\x80\x94 Tukums \xe2\x80\x94 Jaunpils.'